Title: Stéphane Hessel - Indigneu-vos!
Course: Projecte Indignem-nos! > Section: I per continuar indignant-nos...

Stéphane Hessel, nascut a Berlín el 1917 i mort a París el 2013, fou un militant polític, diplomàtic i escriptor francès. Fou membre de les Forces Franceses Lliures, l'exèrcit de la França Lliure durant la Segona Guerra Mundial. A causa tant del seu origen jueu com de la seva col·laboració amb la Resistència francesa, fou capturat i torturat per la Gestapo i internat als camps de concentració de Buchenwald i Dora-Mittelbau. Després de sobreviure miraculosament a la persecució del nazisme, fou designat un dels redactors de la Declaració Universal dels Drets Humans de 1948 i representà França en diverses organitzacions internacionals, com ara les Nacions Unides.

En relació amb el pamflet Indigneu-vos!, publicat el 2010, el propi autor explica que «l'obra anima els joves a indignar-se, diu que avui en dia tot bon ciutadà s'ha d'indignar, perquè el món va malament, governat per uns poders financers que ho acaparen tot». Explica que, encara que en el seu temps s'hi jugaven la vida, ho tenien molt més fàcil perquè els seus adversaris eren molt més fàcils de reconèixer: Hitler i Stalin. Tanmateix, «els joves d'avui en dia s'hi juguen la llibertat i els valors més importants de la humanitat». A Espanya, aquest llibret ha inspirat el moviment ¡Democracia Real YA!, el moviment del 15-M i la plataforma Spanish Revolution, els membres dels quals es coneixen popularment com a "indignats" i segueixen lluitant a favor de la renovació política, econòmica i social del nostre país.