Title: Reflexions trimestrals
Course: Projecte Indignem-nos!

Les tres reflexions trimestrals que heu de lliurar en les respectives tasques anteriors, i que haureu anat redactant progressivament al llarg de cadascun dels trimestres, suposen la culminació de tot un procés d'aprenentatge que ha començat amb la recerca i l'exposició d'informació sobre els temes que més us indignen; que ha continuat amb una sèrie de debats a l'aula que us han permès contrastar les vostres idees i els vostres punts de vista amb la resta de la classe; que gràcies a això us ha portat a reflexionar activament sobre els temes en qüestió fins arribar a unes conclusions personals que heu anat plasmant per escrit en les vostres intervencions als fòrums; i que ara finalment acabeu d'estructurar d'acord amb l'esquema proposat per a les reflexions trimestrals. Desitjo que us hagi resultat un itinerari de pensament estimulant i enriquidor!

Pel que fa als requisits formals de cada reflexió trimestral, recordeu que la introducció, d'un mínim de 300 paraules, consisteix en una valoració general sobre què us ha aportat l'experiència de debatre temes que us indignen a l'aula durant tot aquest trimestre, sense entrar a comentar cap dels temes concrets que haguem estat discutint; que el cos de la reflexió està format per les conclusions sobre cada tema que ja heu anat compartint als fòrums del Moodle, i que podeu reproduir tal qual o bé millorar-les si hi voleu afegir alguna altra consideració; i que la conclusió, també d'un mínim de 300 paraules, serveix perquè hi deixeu constància de quins hàbits, quines actituds o quines creences heu modificat a partir dels debats mantinguts a l'aula, o bé quins teniu la intenció de modificar a curt o mig termini i de quina forma.